6 Go simolola ka mafoko a a mo go Mathaio 24:29, Jesu o ne a tlhoma mogopolo mo ditiragalong tse di neng di tla direga mo motlheng wa rona. (Bala Mathaio 24:30, 42, 44.) Fa Jesu a ne a bua ka se se tla diragalang ka nako ya pitlagano e kgolo, o ne a re batho ba “tla bona Morwa motho a tla a le mo marung a legodimo.” Go tswa foo, o ne a bua mafoko a a neng a a lebisa mo bathong ba ba neng ba tla tshela mo malatsing ao a bofelo, a ba rotloetsa gore ba nne ba ntshitse matlho dinameng, o ne a re: “Ga lo itse gore Morena wa lona o tla ka letsatsi lefe,” a bo a re, “Ka ura e lo sa akanyeng gore ke yone, Morwa motho o tla ka yone.” * Mo ditemaneng tseno—fa Jesu a ne a bua ka ditiragalo tse di tla diregang mo metlheng ya bofelo—o ne a bua ka setshwantsho sa motlhanka yo o boikanyego. Ka jalo, re ka fitlhelela tshwetso ya gore mafoko a gagwe a a malebana le motlhanka yoo yo o boikanyego, a ne a simolola go diragadiwa morago ga gore metlha ya bofelo e simolole ka 1914. Go a utlwala gore re dire tshwetso eo. Ka ntlha yang?